[pic] | KOMISIJA EVROPSKIH SKUPNOSTI |

Bruselj, 26.2.2009

COM(2009) 85 konč.

POROČILO KOMISIJE SVETU IN EVROPSKEMU PARLAMENTU

Posebna upravna regija Macao: letno poročilo 2008

POROČILO KOMISIJE SVETU IN EVROPSKEMU PARLAMENTU

Posebna upravna regija Macao: letno poročilo 2008

Povzetek

Devet let po predaji je izvajanje načela „ena država, dva sistema“ v Macau še vedno zadovoljivo, ohranjata se edinstvena macajska družba in macajski način življenja ter se spoštujejo načelo pravne države in temeljne svoboščine. Leta 2008 se je sodelovanje z EU, ki ga je spodbujal pragmatičen pristop na obeh straneh, še naprej poglabljalo. Še nadalje ga bo okrepil program EU za poslovne informacije. Presenetljiv ponovni razcvet gospodarstva Macaa od leta 2002, kar je bila večinoma zasluga liberalizacije in posledičnega razcveta sektorja igralništva ter privilegiranega dostopa do celinskih trgov, je zdaj zaradi svetovne finančne krize ogrožen. Vlada posebne upravne regije Macao se dobro zaveda izzivov, s katerimi se sooča v družbenem, okoljskem in upravnem sektorju. Ti izzivi oblikujejo program sodelovanja posebne upravne regije Macao s sosedi v regiji delte Biserne reke in njenih mednarodnih povezav, zlasti njeno sodelovanje z EU.

Uvod

Minilo je devet let, odkar je Macao postal posebna upravna regija Ljudske republike Kitajske. Komisija se je leta 1999 zavezala, da bo o napredku v Posebni upravni regiji Macao izdajala letna poročila. To poročilo zajema leto 2008.

Ponovna združitev Macaa s celinsko Kitajsko temelji na načelu „ena država, dva sistema“, kot je določeno v ustavi Macaa, ki jo je leta 1993 sprejel Nacionalni ljudski kongres Ljudske republike Kitajske. Ustava zagotavlja, da prejšnji macajski sistem, njegovo poslovno okolje, vladavina prava ter varstvo temeljnih pravic in svoboščin ostanejo nespremenjeni 50 let. To načelo v Posebni upravni regiji Macao še naprej dobro deluje.

Politični in gospodarski razvoj

Leto 2008 je bilo za Posebno upravno regijo Macao težavno kljub dejstvu, da je regija po liberalizaciji režima igralništva v zadnjih petih letih uživala povprečno več kot 20-odstotno gospodarsko rast. Gospodarski razcvet Macaa, ki temelji na igralništvu, je Macao napravil za eno najbogatejših regij v Aziji. Leta 2007 je bil BDP na prebivalca 36 357 USD, kar je več kot dvakrat toliko, kot leta 2003 (17 805 USD).

Gospodarstvo Macaa je na podlagi visokih dohodkov od igralništva, na katerem temeljita približno dve tretjini BDP, v prvem četrtletju leta 2008 zraslo za 33 %. Vendar pa se je rast v naslednjih dveh četrtletjih upočasnila na 22 % oziroma 11 %. Vlaganja v gradbeništvo in stroje so se še posebej zmanjšala po postopnem zaključku gradbenih projektov velikega obsega. Izvoz blaga še naprej upada zaradi krčenja trgovanja s tekstilom, ki predstavlja približno 60 % skupnega izvoza Macaa.

Zaradi novih delovnih mest v sektorju igralništva je gospodarstvo Macaa doseglo polno zaposlenost (stopnja brezposelnosti je bila v tretjem četrtletju leta 2008 3,1-odstotna). Vendar pa je močna gospodarska rast vplivala na trg dela Macaa, zlasti v kvalificiranih poklicih. To je podjetja spodbudilo, da so delovno silo iskala v tujini, in posledično povzročilo tudi dotok delavcev nerezidentov. Inflacija je celo leto ostala zelo visoka, približno 8–9 %. Cene nepremičnin in najemnin so naraščale veliko hitreje kot plače. Ohranjanje stabilnih cen je postalo izziv za vlado Posebne upravne regije Macao, ki je uvedla socialno podporo in socialne programe, vključno z reformo zdravstvenega in izobraževalnega sistema, da bi olajšala breme skupin z nižjimi dohodki.

Sektor igralništva Macaa je po obdobju hitre širitve vstopil v fazo prilagajanja. Glavni upravitelj Posebne upravne regije Macao Edmund Ho je aprila 2008 naznanil zamrznitev števila dovoljenj za prirejanje iger na srečo in novih površin za razvoj igralništva. Število dovoljenj za prirejanje iger na srečo v Macau ostaja omejeno na šest, Ho pa je izjavil, da bo ta omejitev veljala za „dolgo časovno obdobje“. Da bi zmanjšala intenzivnost konkurence med izvajalci igralniške dejavnosti, je vlada Macaa avgusta sprejela predpise o omejitvi ravni provizij za izvajalce gostinske dejavnosti, ki prinesejo največ VIP poslov (kar po ocenah prinaša približno 70 % celotnega dohodka od iger na srečo).

Kitajska ima še naprej močan vpliv na gospodarski razvoj Macaa, saj se Posebna upravna regija precej zanaša na to, da turisti s celinske Kitajske podpirajo panogi igralništva in turizma, ki sta stebra gospodarstva Macaa. Pomisleki Pekinga glede nagle rasti Macaa so osrednjo vlado spodbudili, da je junija in nato še septembra 2008 postopno zvišala omejitve pri izdaji vizumov prebivalcem celine za obisk Macaa.

Svetovna finančna kriza je prizadela financiranje gradnje novih igralnic in hotelov v Macau. Nekateri od največjih nosilcev igralniških projektov Macaa so zaradi težav s financiranjem svoje nove projekte začasno ustavili ali odložili svoje naložbene načrte. To je povzročilo izgubo zaposlitve na tisoče delavcev in je imelo neposreden vpliv na gospodarstvo Macaa.

Macao zato poskuša gospodarstvo napraviti bolj raznoliko in ga s panoge igralništva razširiti na kongresni turizem in z razstavami povezane dejavnosti. Da bi pomagala sektorjema turizma in gostinstva, je vlada Posebne upravne regije Macao avgusta odpravila trošarine na vino in vse alkoholne pijače. Prav tako je zmanjšala dajatve na gorivo, da bi ublažila pritisk inflacije zaradi cen energije.

Macao in celinska Kitajska sta leta 2003 podpisala okvirni sporazum, poznan kot „sporazum o tesnejšem gospodarskem partnerstvu“ (CEPA), ki je podoben sporazumu med Hong Kongom in celinsko Kitajsko. Od začetka njegovega izvajanja leta 2004 do junija 2008 je imelo 346 macajskih podjetij iz sektorja storitev korist od sporazuma CEPA. Najbolje sta to ureditev izkoristila sektorja prevozov in logistike, sledijo pa jima sektorji kongresnega in razstavnega turizma, poslovnega svetovanja, gradbeništva in distribucijskih storitev. Vendar pa je obseg ugodnosti za podjetja, vključena v blagovno menjavo, omejen.

Macao ima še naprej pomembno vlogo kot platforma za mednarodne odnose Kitajske s Portugalsko in portugalsko govorečim svetom. V tej zvezi je opaziti obnovljen interes glede jezika in dediščine Portugalske. K temu prispevajo tudi močnejše vezi Kitajske z Brazilijo in portugalsko govorečimi državami v Afriki.

Prav tako se je povečalo tudi število študentov s celinske Kitajske, ki obiskujejo visokošolske institucije Macaa.

V svojem letnem političnem nagovoru dne 11. novembra 2008 je glavni upravitelj Edmund Ho pojasnil, da je njegova prednostna naloga za leto 2009 zagotoviti gospodarsko stabilnost Macaa med svetovno finančno krizo. Naznanil je načrt vlaganj v javna infrastrukturna dela v višini 10,2 milijarde MOP (1 milijarde EUR), vključno z vlaganji v izboljšave na območjih dediščine in izboljšave socialnih stanovanj. Prav tako je v pomoč prebivalcem ter malim in srednje velikim podjetjem ponudil vrsto spodbud, vključno s subvencijami za nova stanovanja in gospodinjske stroške, dohodninskimi olajšavami ter denarnimi izplačili prebivalcem v višini do 5 000 MOP (pribl. 500 EUR).

Glavni upravitelj Edmund Ho je 22. oktobra 2008 predstavil svoj načrt sprejetja nacionalnih varnostnih predpisov v skladu s členom 23 ustave. Člen 23 določa, da Posebna upravna regija Macao sama sprejema zakonodajo, da bi „preprečili vsako dejanje izdaje, odcepitve, vstaje, rušenja osrednje ljudske vlade ali kraje tajnosti, da bi preprečili izvajanje političnih dejavnosti tujih političnih organizacij ali organov v regiji in da bi prepovedali, da bi politične organizacije ali organi v regiji vzpostavili vezi s tujimi političnimi institucijami ali organi“. Da bi si zagotovil odobritev zakonodajne skupščine pred iztekom njegovega mandata 19. decembra 2009, je glavni upravitelj Edmund Ho uvedel 40-dnevno javno razpravo „40 dni o zakonu o nacionalni varnosti“, ki je trajala do 30. novembra 2008. Zakon o nacionalni varnosti ureja sedem prestopkov, kot so dejanja izdaje, odcepitve, vstaje in rušenja osrednje vlade ter kraje državnih tajnosti. Evropska komisija močno upa, da zakon o nacionalni varnosti, ki je sedaj v zakonodajnem postopku, ne bo omejil temeljnih pravic in svoboščin iz ustave.

Pravosodje in službe kazenskega pregona so v Macau še naprej učinkoviti. To je bilo prikazano 30. januarja 2008, ko je bil nekdanji sekretar za promet in javna dela Ao Man-long spoznan za krivega sprejemanja milijonov MOP podkupnin in zlorabe položaja, ker je investitorjem pomagal pridobiti gradbene pogodbe. Obsojen je bil na 27 let zapora. Glavni upravitelj je dejal, da je kazen pravična in da je „sodišče razsodilo v skladu z zakonom“.

Leta 2008 so bili v Posebni upravni regiji Macao številni protesti, čeprav manjšega obsega kot prvomajski protesti leta 2007, ki so po spopadu protestnikov s policijo postali nasilni. Ti protesti so bili miroljubni in so od vlade zahtevali, naj izboljša življenjske razmere ljudi in da po dotoku priseljencev da lokalnim prebivalcem prednost pri zaposlovanju.

Sodelovanje med EU in Macaom

Macao je za EU še naprej pomemben partner. Ima pomembno evropsko dediščino in podobne vrednote na področjih, kot so gospodarstvo, okolje, izobraževanje in kultura. Okvir za razvoj odnosov med EU in Macaom je sporazum o trgovini in sodelovanju med Komisijo in Macaom, podpisan leta 1992. Srečanje skupnega odbora, ki se na podlagi okvirnega sporazuma izvaja letno, je bilo z leta 2008 preloženo na februar 2009.

Dvostranska blagovna menjava med EU in Macaom se še naprej zmanjšuje zaradi manjšega uvoza oblačil iz Macaa, ki je posledica postopnega odpravljanja sporazuma o tekstilu in oblačilih. V prvih devetih mesecih leta 2008 se je uvoz iz Macaa zmanjšal za približno 48 % na 190 milijonov EUR. Izvoz EU v Macao je prav tako upadel, in sicer za 10,2 % na 131 milijonov EUR.

Sporočilo Evropske komisije „EU, Hongkong in Macao: možnosti za sodelovanje 2007–2013“ ostaja vodilni politični okvir za dejavnosti sodelovanja EU z Macaom. Navedeno sporočilo določa številne cilje, ki predstavljajo izziv pri poglobitvi in razširitvi sodelovanja med EU in Macaom na sedmih ključnih področjih: trgovina in carinske dajatve, finance, sodelovanje med ljudmi, promet, okolje, zdravje in varnost hrane.

Izvajanje dogovorjene politike in zakonodajnih ukrepov sodelovanja na teh sedmih področjih je spodbudila uvedba „programa Evropske unije za poslovne informacije“ za Hong Kong in Macao (EUBIP) leta 2008, ki bo izvajal program vsebinsko naravnanih dogodkov do leta 2011. EUBIP bo služil kot sredstvo v podporo boljšemu razumevanju ter izmenjavi znanja in najboljših praks med Macaom in Evropsko unijo z vrsto dejavnosti dvostranskega sodelovanja na področjih, kot so trgovina in vlaganja, standardi, intelektualna lastnina, okolje, promet in logistika, zdravje ter varnost hrane in izdelkov. Avgusta 2008 je bil objavljen javni razpis, na podlagi katerega je bila pogodba sklenjena s konzorcijem, ki ga vodi Evropska gospodarska zbornica v Hong Kongu z močno udeležbo Macaa, in sicer Instituta za spodbujanje trgovine in vlaganj Macaa (IPIM) ter Instituta Macaa za evropske študije. EUBIP je bil podpisan decembra 2008 v Macau, predvidoma pa se bo v celoti izvajal v začetku leta 2009.

Za vlado Posebne upravne regije Macao je okolje pomembno vprašanje, zato se bodo nanj osredotočile dejavnosti sodelovanja v okviru EUBIP. Organi Macaa usmerjajo svoja prizadevanja v reševanje težav v zvezi s slanostjo vode, spodbujanjem energetske učinkovitosti in ozaveščanjem javnosti o varovanju okolja. Poleg tega se Macao trudi, da bi povečal svojo vlogo platforme za izmenjavo mnenj o okoljskih vprašanjih med regijo delte Biserne reke in EU. Komisija je ugotovila, da je vlada Posebne upravne regije Macao vložila znatna sredstva v organiziranje mednarodnega foruma in razstave o sodelovanju na področju okolja, da bi spodbudila mednarodno zavest o varstvu okolja in razvoju družbe v Macau. Mednarodni forum in razstava o sodelovanju na področju okolja (MIECF) sta bila izvedena aprila 2008, na obeh pa je skupaj z državami članicami sodelovala tudi Evropska komisija. Naslednji forum je načrtovan za leto 2009.

Sodelovanje med EU in Macaom je napredovalo na številnih področjih. Macao je Komisiji predlagal, naj se po uspešnem zaključku prve faze programa sodelovanja med EU in Macaom na pravnem področju leta 2007 začne izvajati druga faza z namenom okrepiti javno upravo ter sodno stroko. Januarja 2008 so bili vzpostavljeni stiki med visokimi uradniki Komisije in finančnim sekretarjem Macaa Francisom Tamom, da bi raziskali morebitne možnosti sodelovanja na področju obdavčenja prihrankov. Tudi Komisija je skupaj z državami članicami s prepoznavnim razstavnim paviljonom EU prispevala k skupnemu sodelovanju EU na mednarodnem sejmu Macaa (MIF) oktobra 2008. Prav tako je s sodelovanjem na uspešni majski konferenci Jeana Monneta podprla katedro Jeana Monneta na Univerzi v Macau.

Obeti za prihodnost

Leto 2009 bo pomembno leto za Posebno upravno regijo Macao, saj bo ta praznovala deseto obletnico predaje Macaa Ljudski republiki Kitajski.

Leta 2009 so predvidene tudi volitve v zakonodajno skupščino in volitve glavnega upravitelja. To bo pomemben korak v procesu volitev Macaa. Vprašanje splošne volilne pravice v Macau ni sporno (kot je bilo v Hong Kongu). V nasprotju z ustavo Hong Konga ustava Macaa ne določa, da je uvedba splošne volilne pravice glavni cilj ustavnega razvoja. Vendar pa omogoča spremembo metode izbire glavnega upravitelja in članov zakonodajne skupščine. Sekretarka za upravo in pravosodje Florinda Chan je februarja 2008 predlagala spremembe volilnih zakonov Macaa. Te spremembe se osredotočajo na izboljšanje postopkov evidentiranja volivcev in boja s korupcijo. Spremembe pa ne omenjajo splošne volilne pravice ne naraščajočega števila neposredno izvoljenih poslancev v zakonodajni skupščini. Chanova je izjavila, da bodo te spremembe omogočile lažjo izvedbo procesa volitev, in poudarila, da demokratični napredek ne pomeni nujno uvedbe več poslanskih sedežev v zakonodajnem telesu. Te spremembe so v skladu z izjavo glavnega upravitelja Hoja iz njegovega letnega političnega nagovora za leto 2008 (ki ga je podal novembra 2007), ko je poudaril, da bi bilo neposredne volitve nemogoče uvesti leta 2009 ali neposredno po letu 2009. Komisija spodbuja Posebno upravno regijo Macao, naj uvede ukrepe, ki bodo vodili k bolj reprezentativnemu procesu volitev.

Edmund Ho, prvi in edini glavni upravitelj Posebne upravne regije Macao od njene predaje, bo položaj zapustil konec leta 2009. Pred tem se bo v času svetovne finančne krize moral soočiti z izzivom ohranitve gospodarske stabilnosti Macaa in vzdrževanja njegovega položaja turističnega središča v Aziji.

Spopadanje z okoljskimi izzivi, kot so problemi oskrbe z vodo, onesnaženost zraka in ravnanje z odpadki, krepitev upravnega in pravnega okvira, porast izmenjav med ljudmi ter promocija kulturne dediščine Macaa, so področja, na katerih bi se lahko leta 2009 razširilo sodelovanje med EU in Macaom.

Komisija bo še naprej podrobno spremljala institucionalne, gospodarske in družbene spremembe v Macau ter podpirala izvajanje načela „ena država, dva sistema“.